
NAIMA SIMONE

PERFEKT FAKE DATE

Oversatt av Lena M. Bakke

Miniserie: Boston-milliardærene


Det som starter som falske forhold kun på papiret, ender med lidenskap og lengsel. Dette er tredje del av den hete miniserien Boston-milliardærene.

Kjære leser.

Jeg er så glad fordi Perfekt fake date endelig er her! Venner som blir kjærester er et av mine yndlingstemaer. Og når du i tillegg får ubesvart kjærlighet, da er jeg solgt. Bare vals rett over meg, jeg må ligge litt her etter å ha besvimt. LOL!

Det er noe så vakkert med venner som har et nært, tillitsfullt bånd og så plutselig ser hverandre på en ny måte. Det er også skremmende. For de må risikere å miste vennskapet når de strekker seg etter noe mer. Noe lidenskapelig. Overveldende. Og utrolig romantisk og varig.

Kenan Rhodes har vært hemmelig forelsket i sin beste venninne, Eve Burke, siden de var tenåringer. Utfordringen er imidlertid at hun er forelsket i broren hans. Ettersom Kenan innser at hun aldri vil se ham som noe mer enn en venn, tilbyr han seg å hjelpe Eve med å få det hun ønsker seg, hvis hun hjelper ham. Slik begynner en innviklet affære som ingen av dem er forberedt på.

Kos deg med lesingen!

Naima


Til Gary. 143.


1

«Hvis du tror jeg ikke vet at du later som jeg er kjæresten din her i kveld, har du seriøst undervurdert meg som bestekompis, og intelligensen min.»

Kenan Rhodes kikket ned på Eve Burke, den lille kvinnen med armen i hans, som akkurat hadde avslørt ham.

Han gliste og nikket til den svartkledde servitøren da han grep to champagneglass fra mannens brett. Etter å ha gitt ett til sin beste venninne, nippet han til det andre.

«Du er så mistenksom. Jeg tror det er en bivirkning av å være lærer på ungdomsskolen. Du er vant til ungdommer som lyver om både lekser og dopauser.»

Han smilte anstrengt til enda en person som stirret på ham. Den eldre kvinnen, nedlesset med diamanter, nikket kort før hun snudde seg mot mannen ved sin side og hvisket noe. Irritert vendte han paret ryggen.

«Hva er det?» spurte Eve og studerte ham med smale, brune øyne

«Ingenting.»

Hun hevet et øyenbryn. «Du gnir tommelen over arret på kjeven din. Det gjør du bare når du funderer på verdensherredømme eller når noe, eller noen, plager deg.»

Han senket hånden og ga henne et oppgitt blikk. Noen ganger hatet han virkelig å ha noen i livet som kjente ham så helsikes godt.

«Greit.» Irritasjonen og frustrasjonen buktet seg gjennom ham. «Det har gått seks måneder, men de stirret fortsatt på meg som om jeg hører hjemme på sirkus. Som vi alle gjør det og bare er her for å underholde dem.»

Vel å merke hadde verden blitt snudd grundig på hodet da han mottok et brev som ba ham være til stede på opplesningen av Baron Farrells testamente. Baron Farrell, som lenge hadde vært administrerende direktør for det internasjonale multimilliardær-konglomeratet Farrell International. Han var beryktet som genial forretningsmann og en hensynsløs drittsekk. Hvorfor Kenan, som var visepresident for markedsføringsavdelingen i sin families vellykkede næringseiendomsselskap, var ønsket ved opplesningen av testamentet hans, hadde vært en gåte som raskt ble løst da Kenan oppdaget at han var Barons uekte sønn. Ifølge testamentet måtte Kenan og to halvbrødre han ikke hadde visst om, drive Farrell International sammen i ett år, ellers ville selskapet splittes opp i mindre deler og selges til høystbydende.

Brødre.

Cain Farrell, arvingen Baron hadde vedkjent seg, beholdt og oppdratt. Og Achilles Farrell, maskinsoftwaredesigner og teknologigeni fra Tacoma i Washington, som Baron hadde forlatt, akkurat slik han hadde gjort med Kenan. Men Achilles hadde blitt oppdratt av en alenemor mens Kenan ble adoptert av foreldrene sine og vokste opp i Boston.

I månedene siden historien ble kjent, hadde Boston-sosieteten storkost seg med nyhetene om de såkalte Farrell-bastardene Achilles og Kenan.

Eves hånd klemte rundt Kenans og trakk ham ut av de dystre tankene.

«De er små mennesker, med små liv, som lengter etter enhver antydning til skandale eller sladder som kan muntre opp tilværelsen. Når Baron Farrell i Farrell International viser seg å ha to ukjente sønner, som han gjør til medeiere i selskapet etter sin død, er det den typen drama disse menneskene lever for. Men bare fordi de stirrer som om du er en sirkusartist, betyr det ikke at du må opptre. Du er Kenan Rhodes, for pokker. Du danser ikke for noen.»

Han løftet glasset. «Drikk champagnen din», brummet han.

Hun gjorde flirende som han beordret, før hun svarte. «Ingen årsak.»

Han så vekk fra den smilende, brede, sensuelle munnen og lot som han stirret utover den fullstappede ballsalen. Eve måtte ikke ane noe om hemmeligheten han hadde skjult i femten av sine tretti år.

Hvordan skulle det ta seg ut hvis han, foran gjestene på den årlige Brahmin Arts Foundation-gallaen, avslørte at han var forelsket i sin beste venninne?

Ubesvart kjærlighet.

Grepet strammet seg rundt glasset da brystkassen hans snørte seg sammen. For en ufullstendig beskrivelse av det helvete det var å få hjertet knust dag etter dag, fordi personen du elsket høyere enn luft, kun så deg som en venn.

Det drepte en del av ham.

Og hver gang hun strøk de myke, nesten for fyldige leppene mot kinnet hans i et platonisk kyss, eller klemte den sexy, formfulle kroppen mot hans i en klem, døde enda en del av ham.

«Fortell.» Eve dyttet til ham med albuen. «Hvilket overivrig overklassefruentimmer skal jeg holde unna deg i kveld?»

Han trakk pusten og kjente den velkjente duften av henne. Den ertet ham når han var våken og hjemsøkte ham i søvne. Han kunne ikke unnslippe den, kunne ikke unnslippe henne.

Selv ikke når han ba om det. Og noen ganger ba han Gud om at den helsikes kjærligheten han følte for henne, måtte forsvinne.

Blikket hans feide over ballsalen, og han fikk raskt øye på en kvinne som fikk gjøre nytten som syndebukk, og tilfredsstille Eves nysgjerrighet. Heldigvis, eller uheldigvis ut fra hvordan en så det, merket kvinnen blikket hans og ga ham et smil. Invitasjonen i det strålende blikket var tydelig.

«Glem det.» Eve snøftet. «Spørsmål besvart. Og jeg burde ha visst det, for hun er din type også.»

«Min type?» Han kom sikkert til å angre, men spurte allikevel. «Hva betyr det?»

«Nesten like høy som deg, mager, og jeg vil tippe brungrønne eller grønne øyne. Og jeg anklager deg ikke for fargepreferanser, men hun består også brun-papirpose-hudfargetesten. Dessuten er håret helt rett, enten som følge av keratinbehandling eller den beste hårforlengelsen penger kan kjøpe. Og hun er plettfri.» Hun hevet et øyenbryn. «Lyder det kjent?»

Ja. Med andre ord var kvinnene han gikk ut med, og knullet, stikk motsatt av Eve.

Høye fordi Eve var lav. Magre fordi hun var formfull. Lyse, flerfargede øyne i stedet for en mørk sjokoladefarge han kunne drukne i. Lysere hud istedenfor en glansfull mahogni som han lengtet etter å stryke fingrene over. Rett hår istedenfor eksplosjonen av vakre, mørkebrune naturlige krøller som omkranset Eves fascinerende samling av utsøkte kjevebein, nese og munn, og store øyne.

Det var et område hun ikke var motsatt av dem, et område hvor de kvinnene ikke kunne konkurrere overhodet.

Plettfri?

Ingen kunne sammenlignes med Eve Burke.

Han klistret på seg et flir og lot som han ikke ble påvirket av denne skjøre dansen mellom uskyldig flørting og vennskap. Han var tross alt profesjonell.

«Jeg visste ikke at du fulgte så nøye med på hvem jeg … morer meg med», spøkte han. «Hvorfor bryr du deg?»

Hun trakk på skuldrene. «Jeg gjør ikke det, men plager det deg ikke å være så … klisjéaktig?»

Kritikken sved fordi det var henne, fordi hun ikke hadde noen anelse.

Et urimelig sinne gled gjennom ham og presset ham til å slå tilbake.

«Plager meg?» Han lente seg forover til pannene deres nesten møttes. «Hvorfor skulle det det? Jeg skal ikke gifte meg med dem, Eve. Du må ha hørt ryktene om meg, og selv om du tenker at du befinner deg i utkanten av Boston-sosieteten, er du ikke døv. Eller blind. Du leser sladderspaltene.» Han senket stemmen. «Du vet hva de kvinnene bruker meg til, som jeg liker å bli brukt til.»

En nesten summende stillhet trengte seg inn mellom dem. Ingen av dem beveget seg. I et hav av mennesker var de som statuer, mens mengdene beveget seg rundt dem.

Ordene hans runget gjennom hodet. Den hånlige tonen ble høyere, og en stygg del av ham, den som var sint på henne fordi hun ikke så ham og begjærte ham, nøt sjokket som gjorde øynene hennes mørkere og fikk leppene til å gli fra hverandre.

Men, herregud … Pikken hans ble hard under dressbuksene, og han måtte kjempe mot trangen til å kjærtegne den følsomme huden under de vakre øynene.

Øyne hvor begjæret glitret.

Etter … ham.

Helsike.

Lysten pulserte rødglødende i årene og skjøt gjennom ham som et adrenalinstøt.

«Eve …» brummet han.

«Kenan. Eve. Jeg trodde det var dere.»

Kenan stivnet da han hørte den kjente stemmen. Den kalde virkeligheten kvalte begjæret. Sakte snudde han seg mot den eldre broren. Han presset frem et smil, ga Gavin Rhodes en klem og klappet ham på skulderen. Da Gavin hilste på Eve, måtte han se vekk.

Han kunne ikke ta sjansen på at noen av dem kunne se smerten i brystet hans før han fikk skjult den.

For da Gavin dukket opp, forsto han det. Begjæret i Eves øyne hadde ikke vært etter ham.

Herregud, hvordan kunne han være så tåpelig og glemme?

Det eneste som var verre enn å være hemmelig forelsket i sin bestevenninne, var at den bestevenninnen var forelsket i en annen mann, hans bror.

«Eve, så godt du ser ut», sa Gavin.

«Takk, Gavin.»

Kenan trengte ikke å se på henne for å vite at kinnene hennes ble røde, og at øyenvippene senket seg for å skjule beundringen i blikket. Han hadde sett hvordan hun reagerte på brorens nærvær så mange ganger at det nærmest hadde brennemerket ham.

Han trengte heller ikke å se på broren for å vite at når Gavin så på Eve, så han kun datteren til deres fars lederassistent, ikke en sensuell, nydelig kvinne som stirret på ham med begjær i blikket. Gavin var kanskje arvingen til Rhodes-familiens selskap, men han var allikevel en blind idiot.

Bitterheten trengte gjennom Kenan, og han hatet seg selv for den. Spesielt fordi han burde være vant til den nå.

Å være den som faren elsket nest høyest, var en gammel, trist historie. Reservearvingen? Så uoriginalt.

Men allikevel var det grunnen til at han ikke klarte å fortelle Eve om følelsene sine. Han kom kanskje på andreplass når det gjaldt farens kjærlighet og forretninger, men han orket ikke å komme på andreplass hos henne.

«Hvor er mamma og pappa?» spurte Kenan.

«Pappa ble opptatt med Darren og Shawn Young. De ville snakke om et mulig nytt prosjekt i Suffold Downs.» Gavin skakket på hodet. «Bare som en advarsel, Darren nevnte deg og hva det ville innebære å involvere deg. Jeg tror pappa planlegger å …» Han stoppet opp, nikket og smilte over Kenans skulder. «Kommer straks tilbake. Plikten kaller.» Han klappet Kenan på skuldrene med et påklistret smil og gikk videre.

Kenan sto igjen med en hul følelse.

«Jeg hørte hva han sa.» Eve stirret etter ham. Innså hun at hun ikke klarte å skjule sulten og lengselen i blikket?

Han stakk hendene i bukselommene for å skjule de knyttede nevene. Hun snudde seg mot ham, fortsatt med lengsel i øynene, og en mindreverdig, patetisk del av ham ville late som om lengselen gjaldt ham.

Stoltheten insisterte på at han ikke måtte ut på det skråplanet.

Hun hektet armen i hans, og selv om begjæret som alltid gled sitrende over huden, var berøringen også beroligende. Det rolige nærværet var så typisk henne.

«Ikke la det … forvarselet ødelegge kvelden din, Kenan. Hvis du ikke vil diskutere forretninger med faren din nå, er det ditt valg, og han må respektere det.»

«Må han?» Han ristet på hodet. «Har du møtt Nathan Rhodes?»

«En gang eller to.» Hun veivet med glasset. «Dette er vanligvis forbeholdt akuttsituasjoner, men hvis kvelden krever det, henter jeg gjerne frem ’det endte i vrangstrupen og utløste et astmaanfall’-trikset. Jeg har ikke brukt det siden Christina Nails bryllupsmottakelse for fem år siden, men jeg tar gjerne støyten.»

Han gispet liksom-sjokkert. «For meg?»

«Side tre, avsnitt seks, artikkel A, linje to i vennskapspakten krever at jeg må være villig til å ofre stoltheten og lungene for saken.»

De flirte til hverandre.

«Jeg er nesten redd for å spørre hva dere to planlegger», sa den eldre halvbroren hans, Cain, da han kom bort til dem med forloveden, Devon Cole, i armkroken.

«Neppe noe bra.» Devon smilte, med vakre, glitrende, grønne øyne. Hun minte Kenan om en vakker, skøyeraktig alv. «Det må være den eneste forklaringen på hvorfor dere ser ut til å more dere mest av alle her.»

«Oppfør deg», skjente Cain, men et smil trakk i munnvikene. Det var et mirakel som mesteparten av Boston-sosieteten undret seg over. Cain Farrell, smilende. Devon Cole gikk ikke på vannet, men hun utførte andre mirakler.

Kenan trakk på en skulder. «Hun tar ikke feil.»

«Hvem tar ikke feil?» spurte Achilles Farrell, den andre halvbroren, da han nærmet seg gruppen. «Hvis det er Devon, har hun rett. Hvis det er Cain, har Devon fortsatt rett.»

Cain ga Achilles et smalt blikk mens Devon smilte til Mycah Hill, nå Mycah Farrell, hans kone. «Du har dressert ham godt, ser jeg.»

Mycah nikket og nippet til vannglasset Achilles ga henne. Ettersom hun var nesten fem måneder på vei, kunne hun ikke nyte alkohol. «Alt dreier seg om å belønne ønsket oppførsel.»

«Sex», hvisket Kenan halvhøyt til alle andre. «Hun snakker om sex.»

Latteren spredde seg i den lille gruppen, og klumpen Gavin hadde fått i magen da han hørte om faren, løste seg opp. Til tross for en vanskelig begynnelse, hadde han, Cain og Achilles fått et nært forhold. Han stolte på disse mennene og betraktet dem som brødre, ikke fremmede som han først hadde møtt for noen måneder siden.

Det strammet seg i brystet igjen da han løftet hodet og så mot Gavin. Den nærheten hadde kostet ham forholdet til adoptivfamilien.

«Kenan», sa Achilles. «Har du et minutt?»

«Ja visst.» Han klemte Eves hånd, som lå på albuen hans, og gikk til side med broren.

Achilles gikk bare noen meter unna, langt nok til at de kunne snakke i fred, men nært nok til at han kunne holde øye med sin gravide kone.

Kenan kunne ikke dempe snøftet sitt. For bare noen måneder siden hadde Achilles vært en av de mest reserverte mennene Kenan hadde møtt, men Mycah hadde klart å trenge gjennom til ham. Og hun hadde gitt Cain og Kenan en hel bror.

«Jeg har nyheter til deg.» Achilles løftet en mørkebrun ølflaske til leppene.

«Seriøst?» Kenan pekte på ølen. «Hvor fant du den?»

Achilles gliste. «En av fordelene med å være en av de vanlige folkene som deltar på disse pretensiøse arrangementene. Du treffer andre vanlige folk i baren, og de skaffer forsyninger. For en gangs skyld følger det fordeler med å være Farrell-villdyret.»

Kenan bet tennene sammen for å kvele et banneord da han hørte det helsikes økenavnet den såkalte siviliserte overklassen hadde gitt Achilles.

«Jeg tuller, Kenan.» Achilles dyttet til ham med albuen. «Du vet at de greiene ikke plager meg lenger. La det ligge.»

«Jepp.» Han skulle prøve, og det å se broren så lykkelig hjalp, men han hatet smerten folk i Kenans verden hadde forårsaket. «Hva ville du snakke med meg om?»

«Det gjelder søket etter den biologiske moren din. Du vil fortsatt at jeg skal jobbe med det?»

Kenan trakk pusten og holdt den. Pulsen dundret i hodet som knyttnever mot en boksesekk før han pustet skjelvende ut.

«Ja.»

Svaret runget gjennom hodet, også skjelvende, men sikkert.

Han måtte vite hvor han kom fra, hvem han var. Ettersom brødrene hadde vokst opp med sine biologiske mødre, hadde de den veldig grunnleggende, viktige informasjonen, men Kenan manglet den delen av seg selv. Adopsjonen hans hadde vært hemmelig, og selv om han hadde ønsket å vite, hadde Kenans foreldre hele livet insistert på at det måtte fortsette slik.

Men Barons testamente hadde forandret alt, i det minste når det gjaldt hans biologiske far. Allikevel hadde Nathan og Dana Rhodes vært like sta når det gjaldt den biologiske moren hans.

Så Kenan hadde gått til broren. Han var et geni når det gjaldt datamaskiner og etterforskning.

Skyldfølelsen skar som vanlig gjennom ham når han tenkte på hvordan han gikk mot foreldrenes ønsker angående den biologiske moren. Helt siden han var gammel nok til å forstå konseptet adopsjon, hadde han slitt med kompliserte følelser om hvorvidt han skulle svikte kjærligheten til Dana fordi han ønsket å vite hvem den ukjente kvinnen som hadde født ham, var.

Av lojalitet til foreldrene, og fordi han hadde forsøkt å beskytte seg selv og kvinnen som hadde gitt ham fra seg, hadde han forsøkt å begrave trangen til å finne identiteten sin. Men da brødrene kom inn i livet hans …

Jo, han måtte vite det.

«Når du først åpner denne Pandora-esken, Kenan …» Achilles studerte ham, men kanskje så han Kenans besluttsomhet, for han nikket. «Ok. Men har du i det minste forsøkt å snakke med foreldrene dine om dette igjen?»

Kenan ristet på hodet. «Det er ingen vits. De har vært fast bestemt på at min biologiske mor ikke ønsker å bli identifisert. De er fast bestemt på å respektere det. Dessuten føler de, med rette, at de er foreldrene mine, ikke kvinnen som forlot meg …»

«Hun adopterte deg bort. Gjorde et offer for å gi deg et bedre liv. Hun forlot deg ikke», knurret Achilles.

«Jeg er enig, men det er ingen vits i å diskutere det med dem. Spesielt når det ikke er noe å fortelle, for det er det ikke, er det vel?»

«Litt mer enn ikke noe. Jeg måtte bare forsikre meg om at du fortsatt ønsker dette. Det er ingen vei tilbake når vi først har begynt.» Achilles sukket. «Jeg er ganske sikker på at jeg har funnet advokaten som ordnet adopsjonen. Barons privatetterforsker har jo allerede fortalt at Baron visste om oss hele tiden, men ikke anerkjente oss før det passet ham. Så moren din kunne adoptere deg bort uten at han blandet seg inn. Og jeg tror jeg har funnet advokaten som ordnet den prosessen mellom foreldrene dine og din biologiske mor. Jeg skal grave litt mer og holde deg oppdatert.»

Lettelse, opprømthet og litt angst raste gjennom ham, og han lukket øynene. En stor hånd grep ham støttende om skulderen.

«Det er greit», brummet Achilles. «Vi støtter deg, uansett hva vi finner.»

Kenan nikket og klarte ikke å si noe.

«La oss gå tilbake. Eve kikker stadig på oss, og jeg tror hun planlegger en intervensjon hvis jeg beholder deg her mye lenger.» Achilles klemte skulderen hans og ga Kenan et nesten ubehagelig gjennomborende blikk. «Jeg er nysgjerrig … Planlegger du noensinne å fortelle at du er forelsket i henne?»

«Hva i helvete?» Kenan rykket til.

Achilles trakk på en stor skulder. «Lurer bare.»

«Du …» Kenan ristet på hodet og stakk de skjelvende hendene i dresslommene. «Jeg aner ikke hva du snakker om.»

Achilles stirret taust på ham før han svarte. «Akkurat.» Han strøk seg over skjegget. «Beklager. Jeg observerer mennesker.»

«Helsike.» Kenan lukket øynene kort igjen. Da han åpnet dem og møtte brorens medfølende blikk, krympet han seg nesten. «Ikke se på meg som om jeg er i ferd med å dø av en ubotelig sykdom.»

«Ettersom jeg for bare noen måneder siden var forelsket i en kvinne jeg ikke trodde gjengjeldte følelsene mine, kan jeg ikke la være.»

Til tross for smerten og ydmykelsen som slo seg gjennom brystet, lo Kenan lavt. «Greit nok.» Han nølte. «Er det så tydelig?»

«Nei.» Achilles løftet hendene i været. «Som jeg sa, hele livet har jeg observert mennesker, og jeg har opplevd det samme som deg. Derfor kan jeg også spørre hvorfor du ikke bare kjemper deg ut av akkurat dette helvetet? Dere er jo perfekte for hverandre. Hvorfor forteller du det ikke bare?»

Et gledeløst smil trakk i Kenans munnviker. «Fordi hun er forelsket i broren min.»»

«Å, pokker.» En kort latter unnslapp Achilles. «Det er for jævlig.»

«Akkurat det er det.» Kenan sukket. «Takk, Achilles. For …»

«Ingen årsak.»

Kenan snudde seg, og de to gikk tilbake til den lille gruppen. Da de kom bort, kom Eve umiddelbart nærmere og studerte ham. Han tok på seg den samme masken han hadde brukt siden tenårene, da han fant ut at jenta han hadde kalt venn mesteparten av livet, hadde blitt så mye mer. Han ønsket så mye mer. Han ville ha henne.

Hun strøk fingrene over håndbaken hans. «Er alt i orden?»

«Ja. Bare et par ting han ville gå gjennom med meg.» Løgnen trillet over tungen. Å lyve var enda en ting han hadde blitt ekspert på i årenes løp. Hver dag tok han valget å skjule sannheten, så nå falt det ham naturlig.

«Kenan», sa Cain advarende. «Innkommende.»

Han hadde ikke trengt advarselen, for Eves hånd la seg rundt hans og klemte til.

Akkurat som han hadde gjort med Eve, tok han nå på seg en annen maske, det var tross alt livet hans. En maske tilhørte den karismatiske playboyen som sjarmerte Boston-sosieteten. En annen maske var for den seriøse forretningsmannen som jobbet med industrikollegaene. Enda en tilhørte den spøkefulle, sorgløse lillebroren til Cain og Achilles.

Og en tilhørte den adopterte sønnen som forsøkte å vise seg verdig at han ble valgt av foreldrene.

Den siste masken hadde så mange skår og revner, fordi han hadde mislyktes så ofte, at det kun var ren viljestyrke som hindret den i å sprekke.

«Mamma. Pappa.» Kenan gikk frem og hilste på Nathan og Dana Rhodes da de nærmet seg. Stoltheten og kjærligheten overgikk et øyeblikk angsten som buktet seg gjennom ham.

Den kjekke og distingverte Nathan Rhodes var en imponerende skikkelse i menneskemengden. I ballsalen full av milliardærer var han kanskje ikke den rikeste, ettersom han kun var mangemillionær, men han var definitivt en av de mest respekterte. Han ledet et av de eldste, mest vellykkede næringseiendomsselskapene i staten, og Rhodes Realty Inc. hadde et solid nasjonalt omdømme. Kenans mor, vakker og elegant, var en av Boston-sosietetens regjerende matroner, men hun satt også i familieselskapets styre.

«Kenan.» Moren grep hånden hans og trakk ham til seg for å kysse ham på kinnene. «Så godt du ser ut, men så er du jo også sønnen min.»

Han kysset henne smilende på kinnet. «Selvsagt, jeg har arvet det fra moren min.» Han snudde seg mot faren og strakte frem hånden, som Nathan grep. «Pappa.»

«Gutten min. Jeg trodde du skulle komme innom huset på middag før gallaen. Vi savnet deg.» Skyldfølelsen skar gjennom Kenan da farens blikk gled over skulderen hans, til Cain, Achilles og kvinnene deres. Nathans blikk ble kjøligere da han så på Kenan. «Du var vel altfor opptatt.»

Skyldfølelsen forvandlet seg til hvitglødende raseri. At han ikke ville dra hjem skyldtes kun Nathan og det at Kenan valgte ikke å takle enda en av farens prekener om lojalitet og familie. Han var en voksen mann, men bare noen minutter i Nathans selskap forvandlet ham til en gutt som søkte farens uforbeholdne bifall.

Dette hadde ingenting med mennene bak ham å gjøre.

Men verken faren eller moren ville høre det, de ville ikke høre noe som hadde med Baron Farrell eller brødrene hans å gjøre. At han forlot Rhodes Realty var et utilgivelig svik i deres øyne, og han ville bare tilgis hvis han vendte tilbake til familieselskapet.

At mulighetene hans for forfremmelse i familieselskapet ble hindret av omstendighetene rundt fødselen hans, betød ingenting.

At kreativiteten hans ble kvalt og døde en langsom, smertefull død, betød ingenting.

De så kun det de oppfattet som et svik.

«Overhodet ikke», sa Kenan kjølig. «Jeg hadde bare ikke tid til å komme innom. Det var derfor jeg sa jeg skulle prøve, men ikke bekreftet det hundre prosent.» Han tvang frem et smil. «Dere kjenner selvsagt Eve.»

«Hyggelig å treffe dere igjen, Mr. og Mrs. Rhodes», sa Eve lavmælt.

«Deg også, Eve.» Nathan nikket.

«Eve. Så vakker du er.» Danas øyne smalnet litt. «Moren din nevnte ikke at du skulle på gallaen da jeg møtte henne på kontoret tidligere.»

Eve smilte unnskyldende og kastet et raskt blikk på Kenan. «Invitasjonen kom i siste øyeblikk.»

«Å, akkurat.»

Kenan gestikulerte mot brødrene. «Og dere har møtt brødrene mine, Cain og Achilles. Jeg vil gjerne presentere dere for Cains forlovede, Devon Cole, og Achilles’ kone, Mycah Farrell.»

Dana nikket. De vakre trekkene ble kalde og harde. Faren gadd ikke engang å anstrenge seg så mye. «Kan jeg få snakke med sønnen min alene?» spurte han bryskt.

Ydmykelsen og raseriet bruste opp i brystet hans. «Pappa …»

«Vi ser deg på auksjonen.» Cain klemte skulderen hans, men den beroligende meldingen dempet ikke Kenans raseri eller smerte. Broren prøvde å formidle at det var greit for dem, men ingenting med dette tullet var greit. «Sir. Mrs. Rhodes.»

Dere trenger ikke å gå. Ikke gå. Bli.

Bønnene presset opp gjennom Kenans hals. Han hatet hvor sårbare ordene fremsto, selv i hans eget hode. Enda mer hatet han tanken på å bli igjen alene med de to menneskene som hadde oppdratt ham.

«Kenan.» Eve trakk i hånden hans, og han løsrev blikket fra faren og så på henne. «Du danser ikke», hvisket hun. «Husk det.»

Etter den påminnelsen om den tidligere samtalen deres, gikk hun med brødrene hans. Forlot ham.

«Det er ikke nok at du forlot familieselskapet ditt for å jobbe i selskapet til mannen som aldri gjorde noe annet for deg enn å donere sæd. Det er ikke nok at du har gjort det klart for oss at du foretrekker de … mennene du våger å kalle brødrene dine, ved ikke å delta på middagen. Men nå viser du offentlig at du foretrekker dem fremfor familien som tok deg til seg og oppdro deg, når den drittsekken og sønnen hans ikke engang ville anerkjenne deg før det var til nytte for dem.»

«Forsiktig, pappa.» Kenan gikk nærmere faren. Farens urettferdige anklager skamslo ham og etterlot seg sår som neppe lot seg helbrede like raskt som fysiske skader. «Det høres nesten ut som du anklager sønnene for farens synder. Og ettersom vi begge vet at Cain er like mye offer for farens manipuleringer som meg, kan jeg ikke forestille meg at du mente det.»

«Kenan, ikke vri på din fars ord», freste moren hans.

«Jeg gjør ikke det.» Han slapp ikke Nathan med blikket. «Jeg bare klargjør. Akkurat som jeg er sikker på at han ikke mente å antyde at jeg har valgt andre foran familien min. Med mindre du mente det, pappa.»

«Hva skjer her?» Gavin dukket opp ved Nathans albue, blikket hans gled fra faren deres til Kenan.

Bekymring gjorde Gavins brune øyne mørkere, og skyldfølelsen fylte Kenan, for selv om han elsket broren, avskydde han Gavin fordi den eneste kvinnen Kenan noensinne hadde ønsket seg, bare så ham.

«Spør broren din, og mens du først er i gang, be ham definere lojalitet. Ut ifra selskapet hans i kveld å dømme, ser han ut til å ha glemt at etternavnet hans er Rhodes. Kanskje han vil at det skal være Farrell.»

Smerten slo gjennom ham. Da han stirret på faren og moren, med deres mandelfargede hud og mørke øyne, og broren, som var en perfekt blanding av trekkene deres, hadde han aldri følt seg mer som en utenforstående. De sto skulder mot skulder, som en forent front mot ham. Adoptivsønnen med blågrå øyne som avslørte at han var annerledes. Avslørte at han ikke var … deres.

At han ikke hørte hjemme der.

«Nathan.» Moren hans la en hånd på ektemannens arm. «Vær så snill.» Hun ga Kenan et bønnfallende blikk.

«Kan vi unngå å gjøre dette her?» sa Gavin lavt. «Folk stirrer og snakker. Det er ikke bra for oss som familie og ikke bra for forretningene. La det ligge til senere, Kenan.» Han løftet en hånd mot ham. «Slutter du deg til oss før auksjonen?»

Kenan tok et skritt bakover. «Vi sees der inne», sa han uten å forplikte seg. «Jeg skal fylle på champagneglasset mitt igjen.» Han gikk unna før de rakk å si noe.

Han gikk i motsatt retning av auksjonsrommet. De høye dobbeltdørene som førte til utgangen, lokket på ham, og han svarte og gikk ut i den roligere hallen. Flere gjester ruslet omkring, men han unngikk dem lett, for å unnslippe …

Unnslippe.

Helvete som han hatet det ordet.

Men det forandret ikke det han gjorde.

Korridoren tok slutt, og han sto foran enda et par høye dører. Han åpnet dem, og den kjølige aprilluften strøk over ham da han gikk ut på balkongen utenfor. Kalenderen påsto at våren var her, men vinteren hadde enda ikke sluppet taket i Boston. Han håpet den kjølige brisen kunne dempe temperamentet hans og den sviende sårheten.

«For en som er kjent som Boston-sosietetens playboy, stikker du jammen raskt av fra et selskap.» Slanke armer la seg rundt ham, og smerten og nytelsen fikk ham til å lukke øynene da den lille, formfulle kroppen ble presset mot baksiden hans. «Jeg trengte bare å følge sporet av lengselsfulle blikk fra kvinner i hallen til å forstå hvor du gikk.»

Han snøftet. «Lyver du til moren din med den munnen? Det er knapt noen der ute.»

«Greit.» Hun snøftet. «Jeg gikk ikke sammen med de andre. Jeg så alt som skjedde med foreldrene og broren din. Jeg ventet til du forlot ballsalen og fulgte etter.»

«Hvorfor det?» spurte han rustent.

Han følte skuldertrekket hennes og det lille kysset hun klemte mellom skulderbladene hans. Han låste musklene og tvang hodet til ikke å falle bakover. Han beordret halsen til å holde igjen stønnet som presset på. Han kommanderte pikken til å roe seg.

«Fordi du trengte meg», sa hun.

Så enkelt. Så helsikes sant.

Han trengte henne. Vennskapet hennes. Kroppen hennes.

Hjertet hennes.

Ettersom han bare kunne få en av dem, godtok han det. Med en kvinne som henne, sjenerøs, søt, vakker i sjel og sinn, var selv en liten del å foretrekke fremfor ingen. Og hvis han våget å tilstå sine ekte følelser, var det nettopp det han ville ende opp med. Ingenting. Vennskapet ville bli ødelagt, og hun var altfor viktig til at han kunne ta sjansen på å miste henne.

Forsiktig snudde han seg og omfavnet henne. «Du må virkelig stryke ’redde bestevenn’ fra CV-en din», mumlet han. «For det første begynner det å bli altfor tidkrevende. For det andre passer ikke heltekappen til kjolen din.»

Hun lo, la hodet bakover og kikket opp på ham. Han knyttet hendene mot ryggraden hennes, men det dempet ikke lengselen etter å kjærtegne den sensuelle baken.

«Og gå glipp av all moroa? Du må bare holde ut med meg, Kenan. Og jeg holder ut med deg. Venner for alltid.»

Venner.

Han kjente den søte svien fra kniven mellom ribbeina.

«Alltid.»

